Бадродиницаги Исрапил-х1ажил вас Исмаг1илицаги. Гьез бараб гьабил рук1ана бат1и-бат1иял ц1алк1ал. Ханжу гьабулаан ункъго бат1ияб: высший сорт, 1 сорт, 2 сорт, 3 сорт. Г1ажаибаб пуншараб гьуинаб чед лъунаан гьениб ххараб высший сорт ханждал. Рак1 бач1ун ц1алк1ал гьарун, гьел къач1ан, гьабил гамач1 бек1к1ун т1ад ч1ч1ун х1алт1и гьабулел рук1унаан гьел к1иялго. Гьевго Исмаг1ил вук1ана маххул т1аг1елалъул устарги. Гьединго Бадродинги вук1ана бергьараб махщелалъул къебедги. Маххул маховикал, шестерняби, цоги алатал щвеч1еб мехалъ, Бадродиница гьел гьарулаан миккил ц1улал. Гьел гьаризе ц1улги къвак1араб бищулаан.